ચાલુ સિઝનમાં પહેલી વખત કોર્પોરેશને ગઇ કાલે કાલુપુર-નરોડા અને દાણાપીઠ ફ્રૂટ માર્કેટમાં ત્રાટકીને કુલ સાત કિલો કાર્બાઇડનો જથ્થો જપ્ત કર્યો છે, પરંતુ કાર્બાઇડનો જથ્થો રાખનાર વેપારી પાસેથી ફક્ત એક હજારથી આઠ હજારનો મામૂલી દંડ લેવાયો છે. આટલી દંડની રકમ તો ફ્રૂટ બજારના વેપારીના રોજબરોજના ચા-નાસ્તાની થતી હોય છે એટલે નફાખોર વેપારીના મન કે મગજમાં તંત્રનો કોઇ ફફડાટ જ રહેતો ન હોવાથી પ્રતિબંધિત કાર્બાઇડનો બેફામ ઉપયોગ થઇ રહ્યો છે. મણિનગર-ઉત્તમનગરના ચિરાગ કેરી ભંડારના વેપારી ગોપાલ મૂલચંદાણી અને ભગવતી કેરી ભંડારના વેપારી વાસુ નેહલાણી એમ બે વેપારીના કાચા મંડપમાંથી વાસી કેરીનો જથ્થો પકડી તેનો નાશ કરીને મ્યુનિ. હેલ્થ વિભાગે કર્તવ્યની ઇતિશ્રી કરી છે. શહેરમાં ઠેરઠેર કાચા મંડપની હાટડીઓ ખૂલી હોઇ આરોગ્યને નુકસાનકારક વાસી, સડેલી કેરીઓ ‘કેસર’ કેરીના નામે ભોળી જનતાને પધરાવતા લેભાગુઓ પ્રત્યે પણ તંત્ર નરમી દાખવી રહ્યું છે.